На основу члана 15. став 3. Закона о климатским променама („Службени гласник РС”, број 26/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ЛИСТИ ОРГАНА И ОРГАНИЗАЦИЈА НАДЛЕЖНИХ ЗА СПРОВОЂЕЊЕ МЕРА ПРИЛАГОЂАВАЊА И САДРЖИНИ И ФОРМИ ИЗВЕШТАЈА О СПРОВЕДЕНИМ МЕРАМА ПРИЛАГОЂАВАЊА НА ИЗМЕЊЕНЕ КЛИМАТСКЕ УСЛОВЕ

Члан 1.

Овом уредбом утврђујe се листа органа и организација надлежних за спровођење мера прилагођавања садржаних у Програму прилагођавања на измењене климатске услове, као и за израду и спровођење докумената јавне политике у секторима најпогођенијим климатским променама и планских докумената аутономне покрајине и јединице локалне самоуправе и садржина и форма извештаја о спроведеним мерама прилагођавања, као и појавама као што су поплаве, екстремне температуре, суше и друго и њиховим последицама.

Члан 2.

Листа органа и организација надлежних за спровођење мера прилагођавања садржаних у Програму прилагођавања на измењене климатске услове, као и за израду и спровођење докумената јавне политике у секторима најпогођенијим климатским променама и планских докумената аутономне покрајине и јединице локалне самоуправе, дата је у Прилогу 1 – Листа органа и организација надлежних за спровођење мера прилагођавања садржаних у Програму прилагођавања на измењене климатске услове, као и за израду и спровођење докумената јавне политике у секторима најпогођенијим климатским променама и планских докумената аутономне покрајине и јединице локалне самоуправе (у даљем тексту: Прилог 1), који је одштампан уз ову уредбу и чини њен саставни део.

Члан 3.

Извештај о спроведеним мерама прилагођавања садржаних у Програму прилагођавања на измењене климатске услове (у даљем тексту: Програм прилагођавања), као и појавама као што су поплаве, екстремне температуре, суше и друго и њиховим последицама садржи:

1. опште информације о органу, односно организацији која доставља извештај;
2. назив посебних циљева и мера, називе органа, односно организација надлежних за спровођење мера, називе показатеља и њихове почетне, циљане и остварене вредности;
3. преглед спроведених активности;
4. податке о појавама као што су: поплаве, екстремне температуре, суше и друго и њиховим последицама;
5. податке о израђеним документима јавних политика у секторима најпогођенијим климатским променама који садрже преглед циљева Програма прилагођавања који су узети у обзир приликом израде документа јавних политика у секторима најпогођенијим климатским променама;
6. податке о израђеним планским документима аутономне покрајине и јединице локалне самоуправе који садрже преглед циљева Програма прилагођавања који су узети у обзир приликом израде планских докумената аутономне покрајине и јединице локалне самоуправе.

Извештај из става 1. овог члана подноси се на обрасцу који је дат у Прилогу 2 – Извештај о спроведеним мерама прилагођавања садржаних у Програму прилагођавања, који је одштампан уз ову уредбу и чини њен саставни део.

Члан 4.

Органи и организације из члана 2. ове уредбе дужни су да доставе Министарству заштите животне средине – Агенцији за заштиту животне средине извештај из члана 3. ове уредбе, до 15. марта текуће године за претходну годину, у складу са законом, почев од 2025. године, осим података о количини дрвне запремине шумских пожара и података о њиховој економској вредности који се достављају почев од 2026. године, путем електронске поште, у складу са обавештењем које садржи образац извештаја из члана 3. ове уредбе и које Министарство заштите животне средине објављује до 15. јануара текуће године на својој званичној интернет презентацији.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

Број: 110-12589/2024-1

У Београду, 20. децембра 2024. године

В Л А Д А

ПРЕДСЕДНИК

Милош Вучевић, с.р.